
RAPORT  COMUN

asupra propunerii legislative pentru completarea şi modificarea Legii nr.340/2004, republicată, privind prefectul şi instituţia prefectului
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. Plx 87 din 16 martie 2010, cu dezbaterea pe fond, în procedură obişnuită, a propunerii legislative pentru completarea şi modificarea Legii nr.340/2004, republicată, privind prefectul şi instituţia prefectului.
La întocmirea prezentului raport comun, în conformitate cu art.97 din Regulamentul Camerei Deputaţilor, Comisiile au avut în vedere: 

· avizul favorabil al Consiliului Legislativ (nr.1141 din 7 octombrie 2009)

· avizul negativ al Comisiei pentru buget, finanţe şi bănci (nr.118 din 31 martie 2010)

· avizul negativ al Comisiei juridice, de disciplină şi imunităţi (nr.31/179 din 17 martie 2010)

· avizul negativ al Comisiei pentru egalitatea de şanse pentru femei şi bărbaţi (nr.37/290 din 31 martie 2010)

· punctul de vedere negativ al Guvernului (nr.165 din 25 iulie 2010).

Propunerea legislativă are ca obiect de reglementare modificarea şi completarea Legii nr.340/2004 privind prefectul şi instituţia prefectului, republicată, în sensul stabilirii condiţiilor privind studiile de specialitate pentru funcţiile de secretar şi director al cancelariei prefectului, precum şi de şef al oficiului prefectural. 
Comisiile propun Plenului Camerei Deputaţilor respingerea propunerii legislative, din următoarele considerente:
- articolele din lege asupra cărora se preconizează realizarea intervenţiilor legislative sunt identificate, în mod eronat, de către iniţiatorii propunerii legislative, care nu au avut în vedere textul în vigoare al Legii nr.340/2004, republicată. În acest context, menţionăm că soluţiile legislative propuse la pct.1 al din articolului unic trebuie să se refere la modificarea art.30 alin.(3), art.30 alin.(6) şi art.31 alin.(5) din Legea nr.340/2004;

- soluţia legislativă propusă la pct.1, respectiv modificarea art.30 alin.(3) implică o dublă limitare faţă de reglementarea în vigoare. Precizăm că, în prezent, funcţia de secretar al cancelariei prefectului, asimilată din punct de vedere al salarizării cu funcţia de şef de cabinet, poate fi ocupată de persoane cu studii superioare sau medii. Prin modificarea propusă se are în vedere impunerea condiţiei ca secretarul cancelariei să aibă numai studii superioare în domeniul juridic sau administrativ;


-  din conţinutul propunerii legislative lipsesc dispoziţii tranzitorii, referitoare la măsurile ce se instituie cu privire la derularea raporturilor juridice actuale. Precizarea dispoziţiilor tranzitorii trebuie să asigure, pe o perioadă determinată, corelarea celor două reglementări, astfel încât punerea în aplicare a noii reglementări să decurgă firesc şi să evite retroactivitatea acesteia sau conflictul între norme succesive. 
Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată. 

În conformitate cu prevederile art.61 şi art.63 din Regulamentul Camerei Deputaţilor, Comisiile au dezbătut propunerea legislativă în şedinţe separate. 

La şedinţa Comisiei pentru administraţie publică, amenajarea teritoriului şi echilibru ecologic din data de 13 aprilie 2010 au fost prezenţi 31 deputaţi din totalul de 33 membri ai acesteia. La dezbateri a participat, în conformitate cu prevederile art.55 din Regulamentul Camerei Deputaţilor, doamna Irina Alexe, Secretar de Stat în cadrul Ministerului Administraţiei şi Internelor.

La şedinţa Comisiei pentru muncă şi protecţie socială din data de 4 mai 2010 au fost prezenţi 19 deputaţi din totalul de 19 membri. La dezbateri au participat, în conformitate cu prevederile art.55 din Regulamentul Camerei Deputaţilor, doamna Irina Alexe şi domnul Marius Tiberiu Martinescu, Secretari de Stat în cadrul Ministerului Administraţiei şi Internelor.

Raportul comun de respingere a fost adoptat cu unanimitate de voturi.

Propunerea legislativă a fost respinsă de Senat în şedinţa din 8 martie 2010.
Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor.

